Document ID: 31995R1288

NEUVOSTON ASETUS (EY) N:o 1288/95,
annettu 29 päivänä toukokuuta 1995,
maito- ja maitotuotealan lisämaksujärjestelmässä Kreikalle, Espanjalle ja Italialle vahvistettujen kokonaismäärien korottamista kausiksi 1993/94 ja 1994/95 koskevan päätöksen ulottamisesta kausiksi 1991/92 ja 1992/93
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 43 artiklan,
ottaa huomioon komission ehdotuksen (1),
ottaa huomioon Euroopan parlamentin lausunnon (2),
sekä katsoo, että
neuvosto on tutkittuaan erityisesti muun muassa luotettavimpia tilastoja maitotuotteiden todellisen tuotannon tasosta Italiassa, Kreikassa ja Espanjassa päättänyt korottaa maito- ja maitotuotealan lisämaksusta 28 päivänä joulukuuta 1992 annetun neuvoston asetuksen (ETY) N:o 3950/92 (3) 3 artiklan 2 kohdassa vahvistettuja kokonaismääriä Espanjan osalta alkaen kaudesta 1993/94 ja Kreikan ja Italian osalta kausiksi 1993/94 ja 1994/95; neuvosto on sopinut 21 päivänä lokakuuta 1994 pitämässään istunnossa tämän korotuksen ulottamisesta koskemaan samoista syistä kausia 1991/92 ja 1992/93; vuosien 1992 ja 1993 tilien tarkastamiselle ja hyväksymiselle aiheutuvat seuraukset edellyttävät, että edellä mainittu korotus ulotetaan koskemaan kausia 1991/92 ja 1992/93, ja
lisäksi neuvosto oli lisämaksujärjestelmän noudattamisen varmistamiseksi Italiassa ja Espanjassa sopinut siitä, että yhteisö osallistuu maidontuotannosta luopumista koskevien ohjelmien täytäntöönpanon rahoittamiseen; tätä varten tehdyt sopimukset olisi laadittava juridisessa muodossa,
ON ANTANUT TÄMÄN ASETUKSEN:
1 artikla
Vuosien 1992 ja 1993 tilien tarkastamista ja hyväksymistä koskevien Kreikan, Espanjan ja Italian kannattamien taloudellisten korjausten tekemiseksi maito- ja maitotuotealan lisämaksuun otetaan huomioon asetuksen (ETY) N:o 3950/92 3 artiklan 2 kohdassa vahvistetut kokonaismäärät 1 päivänä huhtikuuta 1991 alkavaksi ja 31 päivänä maaliskuuta 1992 päättyväksi sekä 1 päivänä huhtikuuta 1992 alkavaksi ja 31 päivänä maaliskuuta 1993 päättyväksi kaudeksi.
2 artikla
Varoista, jotka Italia ja Espanja ovat yhteisölle velkaa maito- ja maitotuotealan lisämaksuun liittyen, vuosien 1989, 1990, 1991, 1992 ja 1993 varainhoitovuosien osalta, rahoitetaan kansallisten maidontuotannosta luopumista koskevien ohjelmien mukaisesti enimmäismäärä, joka on:
- 202 000 tonnia Italian osalta,
- 287 430 tonnia Espanjan osalta.
Korvaus ei voi ylittää 51 ecun enimmäismäärää 100 kilogrammalta yksittäistä vapautettua viitemäärää.
Suoritettujen maksujen rahoittamista pidetään maatalousmarkkinoiden säätelemiseen tähtäävänä interventiona asetuksen (ETY) N:o 729/70 (4) 3 artiklassa tarkoitetussa merkityksessä.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Kuitenkin 2 artiklaa sovelletaan 1 päivästä huhtikuuta 1993.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä toukokuuta 1995.

Labels: 17
15
6